
A koronavírus járvány hatásai a videójátékok területén

Kutatásunk során három kérdésre keressük a választ. Az első kutatásunk az adott cég játékainak napi felhasználószáma és az adott cég napi árfolyama közötti ok-okozati kapcsolat meglétét vizsgálta. Ezt a kutatást 4 szűkölő, egymást átfedő intervallumban mind a cégek aggregált és külön-külön videójátékokra lebontott játékosszámaival is elvégeztük. A második kutatási kérdésünkben a kapcsolatot keressük az összes koronavírusos eset és az általunk kutatott cégek játékosszámai között. Ebben a kutatási kérdésben az elsővel szemben azonban csak 3 intervallumra terjedt ki a vizsgálatunk. Az első és második kutatási kérdésünk megválaszolására egységesen Granger-oksági tesztet használtunk, mint kutatásmódszertan. A Granger-oksági teszt tulajdonképpen nem más, mint egy F-próba, melynek nullhipotézise, hogy a vizsgált okozati változóra a modell becslése alapján felírt egyenletben oksági tényezőként tesztelt változó minden késleltetett értékhez tartozó paraméter nem különbözik szignifikánsan nullától. Az okság akkor áll fenn, ha ez a nullhipotézis elutasításra kerül. Harmadik kutatási pontunkban egy gyakran használt módszer az eseményvizsgálat (event study) segítségével vizsgáljuk az árfolyamot és a koronavírusos eseteket. Ezzel a módszerrel a kérdésben az abnormális hozamokat szerettük volna vizsgálni 50 nappal a WHO által 2020. március 11.-én kihirdetett koronavírusjárvány előtt és után.
A tőzsdei árfolyamok és az elemzett játékok össz- és részfelhasználószámai közötti kapcsolat elemzése kapcsán nem igazán találtunk szignifikáns kapcsolatokat. A második kutatási kérdés vizsgálataiban is csalódnunk kellett, mivel csak részlegesen mutatkozott kapcsolat egy-két cég kapcsán. A harmadik és végső kutatásunk során már sikerült bizonyítékot találnunk a koronavírus járvány hatására. Kiderült az általunk választott esemény (2020. március 11.) után sokkal több abnormális hozam keletkezett az általunk vizsgált cégek körében, ha az S&P 500 indexet vesszük benchmarknak, mint előtte. 



